І вось нарэшце нехта самы лоўкі падскочыў і адкусіў хвост. Тут ужо ўступае ў сваю ролю Свашка, якая надзяляе ўсіх удзельнікаў (з пажаданнямі, якія гаворацца ў рыфму) часткамі Ката і яго хваста. Кожны атрымлівае сваю Долю. Доля падчас гэтага ігрышча — не проста частка пірага з каўбасой. Гэтая дзяльба пабуджае падумаць, што ў кожнага ў жыцці свой лёс, які ў значнай ступені залежыць ад выбару пары, з якой будзеш дзяліць радасць і гора, штодзённую працу і вясёлы святочны адпачынак, сямейныя клопаты і абавязкі.